N-Gage QD
N-Gage QD — სმარტფონი და მეექვსე თაობის პორტატიული ვიდეო თამაშების კონსოლი, N-Gage-ის განახლებული და შემცირებული ვერსია, შექმნილი და გამოცემული ფინური კომპანია Nokia-ს მიერ. დაანონსდა 2004 წლის 14 აპრილს, ხოლო გამოვიდა 2004 წლის მაისში. N-Gage QD მოიხმარდა იმავე ოპერაციულ სისტემას (Symbian OS v6.1), რასაც მისი წინამორბედი კონსოლი. აღმოიფხვრა ის პრობლემები, რაც გააჩნდა მის წინამორბედს: განახლდა დიზაინი, გაიზარდა ელემენტის მოცულობა, თუმცა მისი ზომის შემცირების გამო გამოაკლდა USB პორტი, რადიოს მხარდაჭერა და MP3-ის დაკვრის ფუნქცია. კონსოლმა ვერ შეძლო Nintendo-ს Game Boy Advance-ისთვის კონკურენციის გაწევა და ფართო მასების ყურადღების მიპყრობა. იგი მიჩნეულია კომერციულ ჩავარდნად — საერთო ჯამში გაიყიდა 2 მილიონი ასლის ოდენობით. 2005 წლის ნოემბერში Nokia-მ შეწყვიტა კონსოლის წარმოება. მოგვიანებით Nokia-მ N-Cage-ის სათამაშო აღჭურვილობა დანერგა 60 სერიის სმარტფონებში, რომელიც 2007 წელს დაანონსდა როგორც N-Gage პლატფორმა ან „N-Gage 2.0“.